《太岳仙宫七咏 其四 紫霄》
明代·黎民表

轸翼光芒夜夜垂，洞霄峰势入云危。窗间下辨金银气，地底潜通日月池。

玄水当年非禹迹，赤松今日是尧师。祇应上界无人到，输与祠官种紫芝。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。